Document ID: 32011D0379

KOMISSION TÄYTÄNTÖÖNPANOPÄÄTÖS,
annettu 27 päivänä kesäkuuta 2011,
jäsenvaltioiden maksajavirastojen toukokuussa 2011 toteuttamiin menoihin liittyvistä maataloustukirahaston suorittamista kuukausimaksuista
(tiedoksiannettu numerolla K(2011) 4497)
(2011/379/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (1) ja erityisesti sen 15 artiklan 2 kohdan ja 16 artiklan,
ottaa huomioon neuvoston asetuksen (EY) N:o 1290/2005 soveltamista koskevista yksityiskohtaisista säännöistä maksajavirastojen kirjanpidon ja meno- ja tuloilmoitusten sekä menojen korvaamista koskevien edellytysten osalta maataloustukirahaston ja maaseuturahaston yhteydessä 21 päivänä kesäkuuta 2006 annetun komission asetuksen (EY) N:o 883/2006 (2) ja erityisesti sen 9 artiklan,
on kuullut maatalousrahastojen komiteaa,
sekä katsoo seuraavaa:
(1)
Asetuksen (EY) N:o 1290/2005 14 artiklan 1 kohdan ja 15 artiklan 2 kohdan mukaan komissio tekee päätöksen hyväksyttyjen maksajavirastojen viitekaudella toteuttamien menojen korvaamiseksi suoritettavista kuukausimaksuista ja antaa tarvittavat varat jäsenvaltioiden käyttöön Euroopan maatalouden tukirahastosta. Päätös tehdään jäsenvaltioiden asetuksen (EY) N:o 1290/2005 8 artiklan 1 kohdan ja asetuksen (EY) N:o 883/2006 4 artiklan mukaisesti komissiolle ilmoittamien tietojen perusteella.
(2)
Asetuksen (EY) N:o 1290/2005 17 artiklan 1 ja 2 kohdan nojalla komissio voi väliaikaisesti vähentää jäsenvaltiolle maksettavia kuukausimaksuja tai keskeyttää niiden maksamisen, jollei se jäsenvaltion toimittamien menoilmoitusten tai tietojen perusteella pysty toteamaan, että varat on sidottu sovellettavien yhteisön säännösten mukaisesti, sanotun kuitenkaan rajoittamatta mainitun asetuksen 30 ja 31 artiklassa tarkoitettujen päätösten tekemistä tilien tarkastamis- ja hyväksymismenettelyn yhteydessä. Komission on ensin annettava jäsenvaltiolle mahdollisuus esittää huomautuksensa.
(3)
Komission on huolehdittava siitä, että jäsenvaltiot maksavat tuet ja palkkiot tuensaajille yhteisön lainsäädännössä säädettyjä ehtoja ja määräaikoja noudattaen kyseisten menojen sääntöjenmukaisuuden varmistamiseksi. Sen on asetuksen (EY) N:o 1290/2005 16 artiklan mukaisesti katsottava, että maksut, joita ei ole suoritettu yhteisön lainsäädännössä säädetyissä määräajoissa, eivät ole tukikelpoisia. Komissio vähentää tällöin jäsenvaltioille suoritettavia kuukausimaksuja ja mukauttaa vähennyksen rahoitusvaikutusta suhteessa maksun viivästykseen asetuksen (EY) N:o 883/2006 9 artiklan 1 ja 2 kohdassa säädettyjen porrastusten mukaisesti. Jos tiettyihin toimenpiteisiin liittyy hallinnollisia erityisongelmia tai jos asianomaiset jäsenvaltiot antavat asialliset perustelut, komissio jättää vähennyksen tekemättä tai soveltaa pienempiä vähennyksiä mainitun asetuksen 9 artiklan 3 kohdan mukaisesti.
(4)
Komissio on todennut, että osassa Belgian, Saksan, Irlannin, Kreikan, Espanjan, Ranskan, Italian, Alankomaiden, Portugalin, Romanian, Slovakian ja Yhdistyneen kuningaskunnan 31 päivään maaliskuuta 2011 mennessä toteuttamista menoista ei ole noudatettu sääntelyssä vahvistettuja määräaikoja.
(5)
Komissio arvioi, että eräisiin toimenpiteisiin liittyy hallinnollisia erityisongelmia tai että Belgia, Saksa, Ranska, Alankomaat ja Yhdistynyt kuningaskunta ovat antaneet asialliset perustelut ja että sen vuoksi kyseisissä tapauksissa on aiheellista soveltaa jäljempänä täsmennetyn mukaisesti pienempiä vähennysprosentteja taikka olla soveltamatta vähennyksiä lainkaan.
(6)
Asianomaisille jäsenvaltioille maksettavista kuukausimaksuista olisi näin ollen vähennettävä seuraavien, sääntelyssä vahvistettujen määräaikojen jälkeen suoritettujen maksujen määrä: 13 215,75 euroa Irlannin osalta, 1 599 146,78 euroa Kreikan osalta, 1 678 840,21 euroa Espanjan osalta, 6 820 961,97 euroa Ranskan osalta, 1 238 597,55 euroa Italian osalta, 1 840 302,79 euroa Portugalin osalta, 82 816,73 euroa Romanian osalta, 346 334,22 euroa Slovakian osalta ja 156 316,53 euroa Yhdistyneen kuningaskunnan osalta.
(7)
Asianomaisille jäsenvaltioille on ilmoitettu ehdotetuista vähennyksistä. Niitä on pyydetty toimittamaan tietoja ja esittämään oma näkemyksensä. Vähennykset laskettiin komissiolle toimitettujen tietojen perusteella,
ON HYVÄKSYNYT TÄMÄN PÄÄTÖKSEN:
1 artikla
Jäsenvaltioiden maksajavirastojen toukokuussa 2011 toteuttamien, maataloustukirahastosta maksettavien menojen kattamiseksi suoritettavat kuukausimaksut vahvistetaan liitteessä olevan taulukon mukaisesti.
Tämä päätös ei vaikuta tilien tarkastamisen ja hyväksymisen sekä sääntöjenmukaisuuden tarkastamismenettelyn tai asetuksen (EY) N:o 1290/2005 17 ja 17 a artiklassa säädettyjen menettelyjen yhteydessä tehtäviin myöhempiin komission päätöksiin.
2 artikla
Tämä päätös on osoitettu kaikille jäsenvaltioille.
Tehty Brysselissä 27 päivänä kesäkuuta 2011.

Labels: 18
15
19